Cilvēka iegūtas holesteatomas audu pārmaiņu ontoģenētiskais raksturojums. Promocijas darba kopsavilkums
Authors:   ,   Rīgas Stradiņa universitāte, Dambergs Kristaps 
Published: December 2024

Holesteatoma ir labdabīgs, bet lokāli agresīvs veidojums vidusausī. Cilvēka holesteatoma var būt iedzimta vai iegūta. Cilvēka iegūta holesteatoma rodas, ādas epitēlijam iemigrējot vidusausī, kur tas pārveidojas par holesteatomas audiem. Holesteatomas audi ir hiperproliferatīvi, un tie erodē apkārtējos audus vidusausī. Biežākās pacienta sūdzības ir pasliktināta dzirde un strutaini izdalījumi no auss, kas bieži atkārtojas. Tomēr holesteatoma var radīt tādas komplikācijas kā meningīts, smadzeņu abscess, sejas nerva paralīze un S veida sinusa tromboze. Holesteatomas morfopatoģenēze ir komplekss process un tiek raksturots ar proliferāciju, iekaisuma klātbūtni un apkārtējo audu remodelāciju. Pētījuma mērķis bija noteikt un aprakstīt holesteatomas morfopatoģenētisko procesu raksturojošo audu faktoru relatīvo daudzumu un to savstarpējo mijiedarbību cilvēka iegūtas holesteatomas audos ontoģenētiskā aspektā. Pētījumā tika iekļauti 50 pacientu holesteatomas audi. Pacienti tika sadalīti divās grupās atkarībā no vecuma – bērnu un pieaugušo grupas. Katrā pacientu grupā bija 25 pacienti. Kontroles grupu veidoja septiņu dažādu mirušu cilvēku neizmainīta āda, kas tika iegūta no ārējās auss ejas. Ar imūnhistoķīmijas metodi tika izvērtēts matrices metaloproteināzes 2 (MMP-2), matrices metaloproteināzes 9 (MMP-9), matrices metaloproteināzes audu inhibitora 2 (TIMP- 2), matrices metaloproteināzes audu inhibitora 4 (TIMP-4), proliferācijas marķiera Ki- 67, nukleārā faktora kapa beta (NF-κβ), interleikīna 1 alfa (IL-1α), interleikīna 10 (IL-10), cilvēka beta defensīna 2 (HβD-2), cilvēka beta defensīna 4 (HβD-4), vaskulārā endoteliālā augšanas faktora (VEGF) un Sonic hedgehog (SHH) gēna proteīna imūnpozitīvo struktūru relatīvais daudzums gan holesteatomas, gan kontroles audos. Veselos audus raksturoja remodelācijas faktoru (MMP/TIMP) un iekaisuma veicinošo un nomācošo citokīnu (IL-1α/IL-10) kompleksu stabils relatīvais līdzsvars, kas nepieciešams normālas ādas funkcijai. Holesteatomas audos tika novērota palielināta Ki-67 ekspresija, kas raksturo šī veidojuma šūnu hiperproliferāciju. Arī palielinātā NF-κβ ekspresija raksturo šī faktora iesaisti šūnu proliferācijas un iekaisuma procesos, pastiprinot šo procesu aktivitāti. Savukārt palielinātais HβD-2 daudzums norāda uz lokālu audu aizsardzības intensifikāciju. Palielinātais SHH relatīvais daudzums holesteatomas perimatriksā atklāj šī gēna proteīna intensifikāciju audzēja augšanā. Variablā remodelācijas faktoru ekspresija holesteatomas audos norāda uz šo faktoru disbalansu, savukārt IL-1α pozitīvo struktūru skaita palielināšanās un IL-10 pozitīvo šūnu skaita samazināšanās tendence holesteatomas audos – uz iekaisuma veicinošo un nomācošo citokīnu savstarpējā līdzsvara izmaiņām. Visu šo faktoru daudzuma izmaiņas ir ar vecumu nesaistītas.
Promocijas darbs izstrādāts Rīgas Stradiņa universitātes Anatomijas un antropoloģijas institūta Morfoloģijas katedrā un Otorinolaringoloģijas katedrā. Aizstāvēšana: Klīniskās medicīnas promocijas padomes atklātā sēdē 2024. gada 11. decembrī plkst. 13.30 attālināti, tiešsaistes platformā Zoom.
3.2. klīniskā medicīna; apakšnozare – otorinolaringoloģija.
Atslēgvārdi: holesteatoma; metaloproteināzes; Ki-67; transkripcijas faktors; defensīni; citokīni; vaskulārais endoteliālais augšanas faktors; sonic hedgehog.